b'\n_START_ARTICLE_\nV\xc3\xa4in\xc3\xb6 Krohn\n_START_PARAGRAPH_\nV\xc3\xa4in\xc3\xb6 Julias Sakari Krohn (8. maaliskuuta 1891 Helsinki \xe2\x80\x93 4. marraskuuta 1969) oli suomalainen kasvitieteilij\xc3\xa4, filosofian tohtori ja lyseon lehtori._NEWLINE_Krohnin vanhemmat olivat professori Kaarle Leopold Krohn ja Helena Julia Cleve. H\xc3\xa4n p\xc3\xa4\xc3\xa4si ylioppilaaksi 1909 ja valmistui filosofian kandidaatiksi 1917, filosofian maisteriksi 1918 ja filosofian tohtoriksi 1923. Krohn teki tutkimusmatkoja Kuolan niemimaalle 1911, K\xc3\xb6nigsbergiin 1931 ja 1936 sek\xc3\xa4 Norjaan 1910 ja 1938. _NEWLINE_Krohn oli Helsingin suomalaisen normaalilyseon tuntiopettajana 1929\xe2\x80\x931935, Helsingin lyseon luonnonhistorian ja maantiedon vt. lehtorina 1935\xe2\x80\x931937 sek\xc3\xa4 vanhempana lehtorina Porin lyseossa 1937\xe2\x80\x931941, H\xc3\xa4meenlinnan lyseossa 1941\xe2\x80\x931945 ja Turun II lyseossa vuodesta 1945. H\xc3\xa4n toimi my\xc3\xb6s Helsingin yliopiston kansakoulunopettajien jatkokurssien opettajana 1927\xe2\x80\x931937, Sotakorkeakoulun opettajana 1927\xe2\x80\x931928, Helsingin yliopiston kansanvalistussihteerin\xc3\xa4 1931\xe2\x80\x931939 ja Turun va. opettajakorkeakoulun opettajana vuodesta 1949._NEWLINE_V\xc3\xa4in\xc3\xb6 Krohn oli naimisissa vuodesta 1916 filosofian maisteri Margareta Hjeltin kanssa jonka is\xc3\xa4 oli senaattori August Johannes Hjelt.'